শ্রদ্ধা যাদব

শ্রদ্ধা যাদব (জন্ম আনুমানিক ১৯৬৪) হলেন মহারাষ্ট্রের মুম্বাইয়ের একজন শিবসেনা রাজনীতিবিদ।

তিনি ২০০৯ সালের ১লা ডিসেম্বর থেকে ২০১২ সালের ৮ই মার্চ পর্যন্ত ভারতের মহারাষ্ট্র রাজ্যের রাজধানী মুম্বাই শহরের মেয়র এবং দেশের সবচেয়ে ধনী পৌর সংস্থা বৃহন্মুম্বাই পৌর কর্পোরেশনের (বিএমসি) প্রধান হিসেবে দায়িত্ব পালন করেন। তিনি ১৯৯২ থেকে ২০১৭ সাল পর্যন্ত টানা ছয়বার বৃহন্মুম্বাই পৌর কর্পোরেশনে নির্বাচিত হন।

 ব্যক্তিগত জীবন 
শ্রদ্ধার আদি নিবাস মহারাষ্ট্রের কোঙ্কন অঞ্চলের সঙ্গমেশ্বরে। তাঁর শিক্ষাগত যোগ্যতা বাণিজ্যে স্নাতক।

তিনি শ্রীধর যাদবের সাথে বিবাহিত। তাঁদের দুই পুত্রের নাম পবন এবং গোবিন্দ সাগর। 

শ্রদ্ধার শ্বশুর, মুকুন্দ যাদব একজন স্বতন্ত্র রাজনীতিবিদ হিসেবে কর্পোরেটর হয়েছিলেন। তিনিও শ্রদ্ধার রাজনৈতিক পরামর্শদাতা ছিলেন। তাঁদের পরিবার নিজস্ব যে ব্যবসাগুলি চালায় সেগুলি হলো মনোহর ডেকরেটরস এবং একটি ট্রাভেল এজেন্সি। শ্রদ্ধার স্বামী এগুলি পরিচালনা করেন। শ্রদ্ধা ২০০৭ সালে বিএমসি-এর সবচেয়ে ধনী কর্পোরেটরদের মধ্যে একজন নির্বাচিত হয়েছিলেন।

রাজনৈতিক মহলে, শ্রদ্ধা "মার্জিত পোশাক" এবং "ফ্যাশন সেন্স" এর জন্য পরিচিত, বিশেষ করে তাঁর "কড়া মাড় দেওয়া" সুতির শাড়ির জন্য।

 রাজনৈতিক জীবন 
১৯৯২ সালে, শ্রদ্ধা প্রথম স্বতন্ত্র রাজনীতিবিদ প্রার্থী হিসেবে পারেল ৩৬ নম্বর ওয়ার্ড থেকে কর্পোরেটর নির্বাচিত হন।  পরবর্তীতে তিনি একই ওয়ার্ড থেকে পরবর্তী দুটি বিএমসি নির্বাচনে জয়লাভ করেন। ১৯৯৭ সালে, তিনি শিবসেনায় যোগ দেন এবং ১৯৯৮ সালে, তিনি তৎকালীন মুম্বাই মেয়র নন্দু সাতমের ১১ সদস্যের কাউন্সিলে নির্বাচিত হন। ২০০৬ সালে, তিনি মহারাষ্ট্র বিধানসভার উপনির্বাচনে নারায়ণ রানের ঘনিষ্ঠ সহযোগী কালিদাস কোলাম্বকরের বিরুদ্ধে প্রতিদ্বন্দ্বিতা করেন। ২০০৭ সালে, তিনি পারেল এবং অ্যান্টপ হিল সহ ১৬৯ নম্বর ওয়ার্ড থেকে পৌর কর্পোরেটর নির্বাচিত হন। তিনি ২০০৯ সালের ১লা ডিসেম্বর মুম্বাইয়ের মেয়র নির্বাচিত হন, ২২৮ সদস্যের বিএমসিতে কংগ্রেস পার্টির প্রিসিলা কদমকে পরাজিত করেন, তাঁর পক্ষে পড়ে ১১৪ ভোট এবং বিপক্ষে ৯৬ ভোট। তিনি শিবসেনা - ভারতীয় জনতা পার্টি (বিজেপি) জোটের যৌথ মনোনীত প্রার্থী ছিলেন। তিনি মুম্বাইয়ের পঞ্চম মহিলা মেয়র হন, শিবসেনা থেকে আরেক মহিলা মেয়র শুভা রাউলের পরে তিনি দায়িত্ব গ্রহণ করেন।

শ্রদ্ধা বিএমসির বাগান ও বাজার কমিটি এবং নারী ও শিশু কল্যাণ কমিটির প্রধান ছিলেন। তিনি স্থায়ী ও উন্নয়ন কমিটির অংশ ছিলেন। তিনি ২০১০ সালের বিশ্ব মেয়র পুরস্কারের জন্য ২৫ জন চূড়ান্ত প্রতিযোগীর মধ্যে একজন ছিলেন।

 অধিষ্ঠিত পদসমূহ 

 ১৯৯২: বৃহন্মুম্বাই পৌর কর্পোরেশনের কর্পোরেটর নির্বাচিত (প্রথম মেয়াদ)।
 ১৯৯৭: বৃহন্মুম্বাই পৌর কর্পোরেশনের কর্পোরেটর হিসেবে পুনঃনির্বাচিত (দ্বিতীয় মেয়াদ)।
 ২০০২: বৃহন্মুম্বাই পৌর কর্পোরেশনের কর্পোরেটর হিসেবে পুনঃনির্বাচিত (তৃতীয় মেয়াদ)।
 ২০০৭: বৃহন্মুম্বাই পৌর কর্পোরেশনের কর্পোরেটর হিসেবে পুনর্নির্বাচিত (৪র্থ মেয়াদ)
 ২০০৯-২০১২: বৃহন্মুম্বাই পৌর কর্পোরেশনের মেয়র
 ২০১২: বৃহন্মুম্বাই পৌর কর্পোরেশনের কর্পোরেটর হিসেবে পুনঃনির্বাচিত (৫ম মেয়াদ)
 ২০১৭: বৃহন্মুম্বাই পৌর কর্পোরেশনের কর্পোরেটর হিসেবে পুনঃনির্বাচিত (৬ষ্ঠ মেয়াদ)

 আরও দেখুন 

 মুম্বাইয়ের মেয়র

 তথ্যসূত্র 

 বহিঃসংযোগ 

 শিবসেনা শ্রদ্ধা যাদবের হোম পেজ
 শহরের মেয়রদের প্রোফাইল
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:২১শ শতাব্দীর ভারতের বিভিন্ন স্থানের মেয়র
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:শিবসেনার রাজনীতিবিদ
বিষয়শ্রেণী:মারাঠি রাজনীতিবিদ
বিষয়শ্রেণী:মুম্বইয়ের মেয়র
বিষয়শ্রেণী:জীবিত ব্যক্তি